Cel puțin trei ucraineni au murit și alte trei persoane au fost rănite, marți seara, în timpul unui atac rusesc cu rachete. STIRIPESURSE.RO vă prezintă mai jos, în format „live text”, principalele știri legate de războiul din Ucraina.
UPDATE 1 mai, ora 08.15: Avertismentul lui Zelenski
Preşedintele ucrainean Volodimir Zelenski a declarat marţi seara că Ucraina are nevoie de "o accelerare semnificativă" a livrărilor de armament de la partenerii săi pentru a le permite trupelor sale să facă faţă trupelor ruseşti care avansează în mai multe sectoare ale liniei frontului, relatează Reuters, informează Agerpres.
Zelenski a menţionat în mod special armamentul furnizat de Statele Unite, afirmând că Ucraina contează pe livrări prompte pentru a distruge logistica rusă.
"Aceste livrări trebuie să se facă simţite în perturbarea logisticii ocupanţilor, făcându-i să se teamă (...) oriunde pe teritoriul ocupat şi de forţa noastră", a spus el.
SUA au adoptat recent un pachet de ajutor pentru Ucraina în valoare de 61 de miliarde de dolari, punând capăt unei perioade de luni de zile de blocaj şi dând speranţe Kievului că stocurile sale de artilerie aproape epuizate vor fi realimentate.
După eşecul contraofensivei sale din vara lui 2023, Ucraina este în defensivă. Rusia a preluat iniţiativa şi câştigă teren în Est, în pofida unor pierderi puternice, de la începutul anului, în faţa unei armate ucrainene care duce lipsă în special de muniţii.
În ultimele zile Moscova a revendicat cucerirea mai multor sate. Luni, armata rusă a anunţat că a ocupat Semenivka, iar cu o zi înainte Novobahmutivka.
UPDATE 1 mai, ora 08.10: Trei morți în Odesa
Cel puțin trei ucraineni au murit și alte trei persoane au fost rănite, marți seara, în timpul unui atac rusesc cu rachete, relatează ukrinform.net, relatează Mediafax.
Trupele ruse au atacat orașul port Odesa, din sudul Ucrainei, cu rachete balistice marți seara.
„Inamicul a atacat Odesa cu rachete balistice. Trei persoane au fost ucise și alte trei au fost rănite în atac. Victimele primesc asistența medicală necesară”, a anunțat pe Telegram Oleh Kiper, șeful administrației militare a regiunii, transmite Ukrinform.
El afirmă că „există daune la infrastructura civilă”.